CELEX: 32004D0664
Language: et
Date: 2004-09-24 00:00:00
Title: 2004/664/EÜ: Nõukogu otsus, 24. september 2004, millega kohandatakse otsust 2004/246/EÜ Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu

30.9.2004   
            
            
               ET
            
            
               Euroopa Liidu Teataja
            
            
               L 303/28
            
         
      NÕUKOGU OTSUS,
   24. september 2004,
   millega kohandatakse otsust 2004/246/EÜ Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemise tõttu
   (2004/664/EÜ)
   EUROOPA LIIDU NÕUKOGU,
   võttes arvesse Euroopa Ühenduse asutamislepingut,
   võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemislepingut (edaspidi “2003. aasta ühinemisleping”),
   võttes arvesse Tšehhi Vabariigi, Eesti, Küprose, Läti, Leedu, Ungari, Malta, Poola, Sloveenia ja Slovakkia ühinemisakti (edaspidi “2003. aasta ühinemisakt”), eriti selle artikli 57 lõiget 1,
   võttes arvesse komisjoni ettepanekut,
   ning arvestades järgmist:
   
               (1)
            
            
               Teatavaid õigusakte, mis jäävad kehtima pärast 1. maid 2004 ja vajavad kohandamist ühinemise tõttu, ei kohandatud 2003. aasta ühinemisaktiga, või kohandati, kuid nad vajavad edasist kohandamist.
            
         
               (2)
            
            
               2003. aasta ühinemisakti artikli 57 lõike 2 kohaselt võtab sellised kohandused alati vastu nõukogu, kui nõukogu on vastu võtnud esialgse akti kas üksi või koos Euroopa Parlamendiga.
            
         
               (3)
            
            
               Otsuse 2004/246/EÜ (1) alusel on liikmesriigid volitatud naftareostusest põhjustatud kahju kompenseerimise rahvusvahelise fondi asutamise 1992. aasta rahvusvahelise konventsiooni 2003. aasta protokollile Euroopa Ühenduse huvides alla kirjutama, seda ratifitseerima või sellega ühinema ning samal ajal on Austria ja Luksemburg volitatud Euroopa Ühenduse huvides ühinema alusdokumentidega.
            
         
               (4)
            
            
               Vastavalt 2003. aasta ühinemisakti artiklile 53 kohaldatakse otsust 2004/246/EÜ uute liikmesriikide suhtes alates ühinemise hetkest. Nende uute liikmesriikide puhul, kes ei ole alusdokumentide lepinguosalised, nimelt Tšehhi Vabariik, Eesti, Ungari ja Slovakkia, on vajalik nõukogu eriluba, mis võimaldab neil riikidel ühineda kõnealuste alusdokumentidega ja 2003. aasta protokolliga ning kutsub neid nõustuma ühinema nimetatud alusdokumentide ja protokolliga enne 2005. aasta detsembri lõppu.
            
         
               (5)
            
            
               Ühendkuningriigi ja Iirimaa suhtes on nõukogu 22. detsembri 2000. aasta määrus (EÜ) nr 44/2001 kohtualluvuse ja kohtuotsuste täitmise kohta tsiviil- ja kaubandusasjades (2) siduv ja seetõttu osalevad nad käesoleva otsuse vastuvõtmisel ja kohaldamisel.
            
         
               (6)
            
            
               Euroopa Liidu lepingule ja Euroopa Ühenduse asutamislepingule lisatud Taani seisukohta käsitleva protokolli artiklite 1 ja 2 kohaselt ei osale Taani käesoleva otsuse vastuvõtmisel, mistõttu see ei ole talle siduv ega kuulu tema suhtes kohaldamisele.
            
         
               (7)
            
            
               Seepärast tuleks otsust 2004/246/EÜ vastavalt muuta,
            
         ON VASTU VÕTNUD KÄESOLEVA OTSUSE:
   Artikkel 1
   Otsust 2004/246/EÜ muudetakse järgmiselt.
   
               1.
            
            
               Artikli 1 lõige 2 asendatakse järgmisega:
               “2.   Lisaks sellele volitatakse Tšehhi Vabariiki, Eestit, Luksemburgi, Ungarit, Austriat ja Slovakkiat ühinema alusdokumentidega.”
            
         
               2.
            
            
               Artiklit 2 muudetakse järgmiselt:
               
                           a)
                        
                        
                           lõige 1 asendatakse järgmisega:
                           “1.   Liikmesriigid astuvad vajalikke samme väljendamaks oma nõusolekut ühineda lisafondi protokolliga vastavalt selle artikli 19 lõikele 2 mõistliku aja jooksul ja võimaluse korral enne 30. juunit 2004, välja arvatud Tšehhi Vabariik, Eesti, Luksemburg, Ungari, Austria ja Slovakkia, kes väljendavad nõusolekut ühineda protokolliga käesoleva artikli lõikes 3 sätestatud tingimustel.”;
                        
                     
                           b)
                        
                        
                           lõige 3 asendatakse järgmisega:
                           “3.   Tšehhi Vabariik, Eesti, Luksemburg, Ungari, Austria ja Slovakkia astuvad vajalikke samme väljendamaks oma nõusolekut ühineda alusdokumentidega ja lisafondi protokolliga võimaluse korral enne 31. detsembrit 2005.”
                        
                     
         Artikkel 2
   Käesolev otsus jõustub Euroopa Liidu Teatajas avaldamise päeval.
   Seda kohaldatakse alates 1. maist 2004.
   Artikkel 3
   Käesolev otsus on vastavalt Euroopa Ühenduse asutamislepingule adresseeritud liikmesriikidele.
   
      Brüssel, 24. september 2004
      
         
            Nõukogu nimel
         
         
            eesistuja
         
         L. J. BRINKHORST
         
      
   
   
      (1)  ELT L 78, 16.3.2004, lk 22.
   
      (2)  EÜT L 12, 16.1.2001, lk 1.